A Bizottság határozata

(2002. december 27.)

a gépjármű-felelősségbiztosításra vonatkozó tagállami jogszabályok közelítéséről, valamint a 73/239/EGK és a 88/357/EGK tanácsi irányelv módosításáról szóló, 2000. május 16-i 2000/26/EK európai parlamenti és tanácsi irányelv 6. cikkének alkalmazásáról

(az értesítés a C(2002) 5304. számú dokumentummal történt)

(EGT vonatkozású szöveg)

(2003/20/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gépjármű-felelősségbiztosításra vonatkozó tagállami jogszabályok közelítéséről, valamint a 73/239/EGK és a 88/357/EGK tanácsi irányelv módosításáról szóló, 2000. május 16-i 2000/26/EK európai parlamenti és tanácsi irányelvre [1] és különösen annak 6. cikke (3) bekezdése b) pontjára,

mivel:

(1) A 2000. május 16-i 2000/26/EK európai parlamenti és tanácsi irányelv (negyedik gépjármű-biztosítási irányelv) különleges rendelkezéseket állapít meg, amelyeket azokra a károsultakra kell alkalmazni, akik valamely tagállamban rendelkeznek lakóhellyel, és kártérítésre jogosultak a károsult tagállamán kívüli másik tagállamban vagy olyan harmadik országban bekövetkezett balesetből származó bármely veszteség vagy sérülés tekintetében, amely harmadik ország nemzeti biztosító irodái csatlakoztak a zöldkártya-rendszerhez, olyan esetekben, ha a szóban forgó balesetet valamely tagállamban biztosított és általában ott használt gépjármű okozta.

(2) A tagállamok a negyedik irányelv 6. cikke (1) bekezdésének és 10. cikke (3) bekezdésének megfelelően 2002. január 20-áig létrehozzák vagy jóváhagyják a kártérítésért felelős kártérítési testületet olyan esetekre, ha a biztosítóintézet nem jelölt ki képviselőt, vagy az igény rendezésében nyilvánvalóan késlekedik. A 7. cikk rendelkezéseinek megfelelően a károsult jogosult továbbá a lakóhelye szerinti tagállam kártérítési testületétől kártérítést igényelni abban az esetben, ha a járművet nem lehet azonosítani, illetve ha a balesetet követő két hónapon belül nem lehet azonosítani a biztosítóintézetet.

(3) A negyedik irányelv 6. cikkének (2) bekezdésével összhangban az a tagállami kártérítési testület, amelyik a szóban forgó tagállamban lakóhellyel rendelkező károsult részére kártérítést biztosított, jogosult a kártérítésként kifizetett összeg visszatérítését igényelni annak a tagállamnak a kártérítési testületétől, ahol a vélelmezett felelős fél biztosítási kötvényét kiállító biztosítóintézet fióktelepe található.

(4) A negyedik irányelv 6. cikke (3) bekezdésének a) pontja alapján a negyedik irányelv 6. cikke hatálybalépésének feltétele, hogy a tagállamok által létrehozott vagy jóváhagyott kártérítési testületek megkössék a feladataikról és kötelezettségeikről, valamint a visszatérítési eljárásokról szóló megállapodást.

(5) Valamennyi tagállam kijelölte a negyedik gépjárműbiztosítási irányelv 1. cikkében említett esetekben a károsultak részére a kártérítésért felelős kártérítési testületeket, az irányelv 6. cikkének megfelelően. A szóban forgó kártérítési bizottságok ennek a rendelkezésnek megfelelően Brüsszelben, 2002. április 29-én megállapodást kötöttek, amelyről az említett irányelv 10. cikkének (3) bekezdésében meghatározott határidőn belül, 2002. július 19-én kelt levéllel értesítették az Európai Bizottságot.

(6) A 6. cikk (3) bekezdésének b) pontja arra hívja fel a Bizottságot, hogy határozza meg, mely időponttól lépjen hatályba a negyedik irányelv 6. cikke, a Bizottság pedig a biztosítási bizottsággal folytatott konzultációt követően már megállapította ennek a megállapodásnak a megkötését.

(7) A tagállamok a negyedik gépjármű-biztosítási irányelv 10. cikkének (1) bekezdésével összhangban alkalmazzák azokat a törvényi, rendeleti és közigazgatási rendelkezéseket, amelyek szükségesek ahhoz, hogy a szóban forgó irányelvnek 2003. január 20-ig megfeleljenek,

ELFOGADTA EZT A HATÁROZATOT:

1. cikk

A 2000/26/EK irányelv 6. cikke 2003. január 20-án hatályba lép.

2. cikk

A tagállamok értesítik a Bizottságot az ennek a határozatnak az alkalmazása érdekében tett intézkedésekről.

3. cikk

Ennek a határozatnak a tagállamok a címzettjei.

Kelt Brüsszelben, 2002. december 27-én.

a Bizottság részéről

Frederik Bolkestein

a Bizottság tagja

[1] HL L 181., 2000.7.20., 65. o.

--------------------------------------------------